《八月二十日晚凉可喜秋思浩然乘兴独游至崇宁寺谒须上人表以》
宋代·赵鼎臣

秋风日已佳，今我何不乐。出门念所之，兴至不待约。

言乘独往愿，偶信登山脚。道人心似灰，白首无住著。

经旬不下堂，为我蹑芒屩。茶瓶既徐进，涧水亦屡酌。

谈从青山远，思与孤云薄。俯观市上人，扰扰何纷泊。

向来簿领中，岂复知寥廓。两侯天下士，皎若云间鹤。

肯作哙等伍，此意真不恶。少年悦纷华，寒士守寂寞。

譬如冰与炭，志亦言其各。请为东土游，一继支许作。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。